लखीमपुर का वो कस्बा…जहां 1 साल में बाघ 10 आदमियों को खा गया, 30% लोगों पर पंजों के निशान
Uttar Pradesh (UP) Manjhra Purab Tiger Attack Witnesses Story; Speaks About Her Husband's Death शाम का वक्त था। मैं अपने पति के साथ जानवरों के लिए चारा काटने खेत गई थी। हम काम निपटाकर घर वापस जाने ही वाले थे कि अचानक झाड़ियों से एक बाघ दौड़ता हुआ आया और मेरे पति पर कूद पड़ा। मैं जोर से चिल्ला
"शाम का वक्त था। मैं अपने पति के साथ जानवरों के लिए चारा काटने खेत गई थी। हम काम निपटाकर घर वापस जाने ही वाले थे कि अचानक झाड़ियों से एक बाघ दौड़ता हुआ आया और मेरे पति पर कूद पड़ा। मैं जोर से चिल्लाई, डंडा लेकर दौड़ी। लेकिन तब तक बाघ गर्दन पकड़कर उन्हें जंगल की तरफ घसीटता हुआ ले गया।" 
"मेरी आवाज सुनकर आस-पास काम कर रहे लोग जंगल की तरफ दौड़े। देर रात तक मेरे पति को खोजा गया, लेकिन वह नहीं मिले। मेरी आंखों के सामने वह आदमखोर मेरे पति को घसीटकर ले गया। मैं कुछ नहीं कर पाई। घर में बिन ब्याही 3 बेटियां हैं, जवान लड़का है। उनके जाने के बाद पता नहीं हमारा क्या होगा। काश उस दिन वह मेरे साथ खेत में गए ही न होते।"
ये शब्द लखीमपुर खीरी जिले के मंझरा पूरब कस्बे की रहने वाली राजकुमारी के हैं। 8 जून को बाघ के हमले से उनके पति शिवकुमार की मौत हो गई। यहां पिछले 2 साल में 50 से ज्यादा बार बाघों ने लोगों पर हमला किया। इस दौरान 10 लोगों की मौत हुई। जो बच गए उनमें किसी का पैर गया तो किसी के हाथ। कस्बे में ऐसे कई लोग हैं, जिनके शरीर पर बाघ के पंजों के निशान आज भी मौजूद हैं।
''1 महीने पहले साथ फोटो खिंचाई, यही आखिरी तस्वीर बन गई''
लखीमपुर खीरी से 49 किलोमीटर दूर नेपाल बॉर्डर पर बसा है मंझरा पूरब कस्बा। यहां 1040 मकान और करीब 7000 की आबादी रहती है। ये इलाका दुधवा टाइगर रिजर्व की कतर्निया, बेलरायां और धोरहरा रेंज से घिरा हुआ है। यहां दूर-दूर तक घने जंगल फैले हैं, जिनसे निकल कर आए दिन बाघ लोगों पर हमला करते हैं। इन्हीं जंगलों से होते हुए हमारी टीम मंझरा पूरब पहुंची।
हम सबसे पहले राजकुमारी के घर पहुंचे, जिन्होंने इसी 8 जून को बाघ के हमले में अपने पति शिवकुमार को खो दिया था। फूस के बने घर में चारपाई पर लेटी राजकुमारी की तबीयत लगातार खराब होती जा रही है। पति की मौत के बाद उनकी 3 बेटियां उन्हें संभाल रही हैं। सबका रो-रोकर बुरा हाल है। हमने बाघ के हमले में मारे गए शिवकुमार के बारे में पूछा तो उनकी बेटी शिवानी अंदर से फोटो एलबम ले आई। घर की पुरानी तस्वीरें दिखाने लगी।
शिवकुमार और राजकुमारी की साथ में एक तस्वीर आते ही शिवानी भावुक हो गईं। उसने बताया, "मम्मी-पापा ने यह फोटो एक महीने पहले खिंचवाई थी। एक रिश्तेदार के यहां शादी थी, जहां जाने के लिए नए कपड़े खरीदे थे। यही पापा की आखिरी फोटो थी। अब सिर्फ उनकी यादें ही रह गई हैं।"
हमने राजकुमारी से भी बात की। उन्होंने बताया कि जिस दिन बाघ ने शिवकुमार की जान ली। उन्हें खोजते-खोजते रात बीत गई, लेकिन वह नहीं मिले। अगले दिन सुबह लोगों ने फिर से खोजना शुरू किया तो उनकी लाश नहर के पास पड़ी मिली। गुस्साए लोगों ने सड़क पर ही शिवकुमार का शव रखकर रास्ता जाम कर दिया। लोगों का प्रदर्शन देख दुधवा टाइगर रिजर्व के अधिकारी और पुलिस वाले आए। प्रशासन ने राजकुमारी को आवास, वन विभाग में बेटे को नौकरी और लड़कियों की शादी में मदद करने का आश्वासन दिया है।
रात-बिरात तबीयत बिगड़ने पर अस्पताल जाने में भी डर लगता है
कस्बे में थोड़ा अंदर जाने पर गन्ने के खेत में गुड़ाई करते हुए हमें रामगोपाल मिले। उन्होंने बताया कि जनवरी, 2022 से लेकर अब तक मझरा पूरब में 10 से ज्यादा लोगों को बाघ मार चुके हैं। यहां 30% ऐसे लोग हैं, जिनके शरीर पर बाघ के हमले के निशान हैं।
रामगोपाल भी बाघ के हमले का शिकार हो चुके हैं। पिछले साल की ही बात है जब बाघ ने उनके दोस्त को बीच रास्ते मार डाला था। उस दिन के बारे में रामगोपाल बताते हैं, "मई 2022 की घटना थी। मैं और मेरा दोस्त कमलेश जंगल से फूस लाने गए थे। मैं बैलगाड़ी पर था और कमलेश मेरे पीछे-पीछे साइकिल से आ रहा था। तभी अचानक बाघ ने कमलेश पर हमला कर दिया। मैं कुछ समझ पाता उससे पहले ही बाघ ने अपने जबड़े से कमलेश की गर्दन काटी और उसे मार डाला। उस दिन के बारे में सोचता हूं तो माथा चकरा जाता है।"
"यहां रात में बाघ खुलेआम टहलते रहते हैं। अक्सर ही उनकी गुर्राहट सुनाई देती है। इतनी दहशत है कि शाम 6 बजते ही लोग घरों में कैद हो जाते थे। महिलाएं दिन में भी बच्चों को स्कूल नहीं भेजती। ऐसा माहौल हो गया है कि अगर रात में कोई बीमार पड़ जाए, तो लोग उसे अस्पताल ले जाने से घबराते हैं।"
मंझरा पूरब में 2 साल के अंदर 20 से ज्यादा मौतें
औधहिया टोले में रहने वाली गीता देवी कई बार इन मौतों को लेकर तहसील में धरना दे चुकी हैं। उन्होंने बाघों के हमलों की वजह प्रशासन की लापरवाही को बताया। गीता कहती हैं, "बीते 2 साल में मंझरा पूरब जंगल के बाघ 20 से ज्यादा लोगों का शिकार कर चुके हैं। इन मौतों को लेकर हमने कई बार धरना भी दिया। लेकिन कस्बे में बाघ की दहशत कम नहीं हुई।"
"मंझरा पूरब के ग्रामीणों ने कई बार अधिकारियों से पिंजरा और जाल लगाने के लिए कहा, लेकिन कुछ भी नहीं हुआ। बाघों को रोकने के लिए भी वन विभाग ने कोई पुख्ता इंतजाम नहीं किया। जब बाघ किसी को मार देता है। तभी रेंजर यहां दिखाई देते हैं। वरना महीनों तक कस्बे में कोई नहीं आता। जबकि पूरे लखीमपुर में बाघों ने सबसे ज्यादा यहां के लोगों को मारा है।"
दरअसल, मंझरा पूरब जंगल दुधवा टाइगर रिजर्व का सबसे ज्यादा घना एरिया है। इसी जोन में बाघों की आबादी भी सबसे ज्यादा देखी गई है। नेशनल पार्क में कुल 105 बाघ हैं, इनमें से 20% बाघ कतर्निया, बेलरायां और धोरहरा रेंज के जंगलों में रहते हैं। इन्हीं फॉरेस्ट रेंज के बीचों-बीच मंझरा पूरब इलाका बसा है।
2 साल में केवल 1 बाघिन पकड़ी गई
साल 2021 से जून 2023 तक मंझरा पूरब में बाघों के हमले के 50 से ज्यादा मामले सामने आए हैं। लेकिन प्रशासन अभी तक सिर्फ 1 आदमखोर बाघिन को पकड़ पाया है। पिछले साल 29 जून को मंझरा पूरब से सटे जंगल में 20 से ज्यादा लोगों को मारने वाली बाघिन को पकड़कर लखनऊ चिड़ियाघर भेजा गया था। इसके बाद से अब तक एक भी बाघ पकड़ा नहीं जा सका। बीती 8 जून को किसान शिवकुमार की मौत के बाद वन विभाग अब सख्त हुआ है। आदमखोर बाघ की लोकेशन जानने के लिए यहां प्रशासन ने 10 लोगों की टीम भेजी है। लेकिन अब तक सिर्फ बाघ के पैरों के निशान ही मिले हैं, बाघ नहीं।
मंझरा पूरब के लोगों का कहना है कि ये इलाका बाघ के हमले के कारण 'डेंजर जोन' में आता है। वन्य जीवों की सबसे ज्यादा हरकत इसी रीजन में होती है। बावजूद इसके यहां रेगुलर निगरानी नहीं की जाती। यही वजह है कि आए दिन यहां बाघ के घुसने की खबरें आती रहती हैं।
मंझरा पूरब के प्रधान रामपाल कहते हैं, "मंझरा पूरब की सीमा में आने वाले टोले- दलराजपुर, खैरटिया और बाबापुरवा में मार्च से जून तक 9 बार बाघों ने इंसानों पर हमला किया। लेकिन यहां सुरक्षा बढ़ाने के लिए कोई ठोस कदम नहीं उठाया गया। पूरे कस्बे में सिर्फ 1 निगरानी चौकी है। जब कोई नेता-मंत्री यहां दौरे पर आता है तभी रेंजर निगरानी के लिए हाथी पर यहां आते हैं। दो-तीन दिन तक खूब सख्ती की जाती है। फिर मंत्रियों के जाते ही यहां कोई नहीं दिखता।"
अब...
यहां तक आपने मंझरा पूरब कस्बे के लोगों की बातें सुनी। उत्तर प्रदेश वन विभाग का इन मौतों पर क्या कहना है, खबर के अगले हिस्से में यह जानते हैं...
वनमंत्री बोले: मानव-वन्यजीव संघर्ष रोकने के लिए सरकार एक्शन में
दुधवा टाइगर रिजर्व में 4 बाघों की मौत की जांच करने आए वन मंत्री अरुण कुमार सक्सेना ने दैनिक भास्कर से बातचीत की। हमने उनके सामने लखीमपुर जंगलों में बसे लोगों की मौतों का मामला रखा। उनसे यह भी जाना कि यूपी सरकार बाघों के हमलों को रोकने के लिए क्या कर रही है?
अरुण कुमार सक्सेना कहते हैं, "मैं मानता हूं कि पिछले 2-3 साल के दौरान यूपी में मैन-एनिमन कॉन्फ्लिक्ट के मामले बढ़े हैं। इन्हें रोकने के लिए मुख्यमंत्री योगी आदित्यनाथ के निर्देश पर वन विभाग जल्द ही हर मंडल पर रेस्क्यू टीम का गठन करने जा रहा है।
हर टीम में कुल 10 सदस्य होंगे, जिनको देहरादून से ट्रेनिंग दी जाएगी। रेस्क्यू टीम को वन्यजीवों को ट्रैक करने के लिए आधुनिक उपकरण दिए जाएंगे। इससे आदमखोर जानवरों की बेहतर मॉनिटरिंग हो सकेगी और ऐसी घटनाएं कम होंगी।"
शाकाहारी जानवरों के बढ़ते शिकार से गांवों में घुस रहे बाघ 
बीते 10 साल से बाघों की सुरक्षा पर काम कर रहे वाइल्ड लाइफ एक्सपर्ट अजय दुबे का कहना है कि सरकार को मानव-वन्य जीव संघर्ष पर गंभीर होना पड़ेगा। अजय कहते हैं, "सबसे पहले ये सोचने की जरूरत है कि बाघ जंगलों से निकलकर गांवों में आ ही क्यों रहे हैं? बाघ आबादी के क्षेत्रों में न जाएं इसके लिए जंगलों में शाकाहारी जानवरों के बढ़ते शिकार को रोकना होगा। जब जंगलों में उन्हें पर्याप्त भोजन मिलेगा तो वह इंसानों के बीच नहीं आएंगे। इससे इंसान और बाघ दोनों बचे रहेंगे।"
दुधवा टाइगर रिजर्व के फील्ड डायरेक्टर ललित मिश्रा कहते हैं, "अभी पूरे दुधवा संरक्षित वन क्षेत्र में कुल 139 बीट (रीजन) हैं। इनमें 69 फॉरेस्ट रेंजर्स तैनात हैं। स्टाफ की कमी के कारण गांवों में बाघों की घुसपैठ देर से पता चल पाती है। हमने शासन को नई भर्तियों के लिए प्रार्थना पत्र भेजा है। इसकी प्रकिया भी शुरू हो गई है। स्टाफ बढ़ेगा तो बाघों की मॉनिटरिंग भी पहले की तुलना में सुधरेगी।"
बाघ के हमले से मौत पर 5 लाख का मुआवजा...
वन मंत्रालय के अनुसार, जंगली जानवरों में बाघ, तेंदुआ, हाथी, भालू ,जंगली सुअर, लकड़बग्घा, सियार, भेड़िया, गेंडा, और मगरमच्छ के हमले से शारीरिक क्षति या मौत होने पर 5 लाख रुपए की सहायता राशि दी जाती है। हमले में गहरी चोट लगने पर 72 हजार रुपए, हल्की चोट या घायल होने पर 12 हजार की सहायता राशि देने का प्रावधान है। इसके अलावा जंगली जानवरों के हमले से पालतू जानवरों भैंस, गाय, बैल की मौत होने पर 12 हजार रुपए की सहायता राशि दी जाती है।
मंझरा पूरब के प्रधान रामपाल कहते हैं, "कस्बे में 2023 के पहले बाघ के हमले से मारे गए सभी लोगों को मुआवजा दिया जा चुका है। इस साल हुई मौतों की लिस्ट हमने तहसील में जमा कर दी है। जल्द ही लोगों को मुआवजा राशि दी जाएगी।"
दुधवा के बाघों से जुड़ी ये खबरें भी पढ़िए...
'मैं इस वक्त बाघों का स्वर्ग कहे जाने वाले दुधवा टाइगर रिजर्व में हूं। बीती 9 जून से यहां पर तैनात वन अधिकारियों से लेकर फॉरेस्ट रेंजर्स नॉन-स्टॉप ड्यूटी कर रहे हैं। अधिकारियों से लेकर रेंजरों की छुट्टियां कैंसिल कर दी गई हैं। जंगल में बाघों की सुरक्षा के लिए वन-रक्षक अब रात में भी गश्त लगा रहे हैं। टाइगर रिजर्व में एकाएक तेज हुई इस हलचल की वजह 50 दिन में हुई 4 बाघों की मौत है।'
6 दिन पहले दुधवा के कोर जोन में एक नर बाघ का शव मिला। बाघ के सिर पर गहरी चोट के निशान थे। शव पानी में सड़कर फूल गया था। कुछ बॉडी पार्ट्स में कीड़े तक पड़ गए। बाघ की मौत की खबर CM योगी तक पहुंची तो वन विभाग के अधिकारियों को अर्जेंट कॉल पर लिया गया। सीएम ने वन मंत्री अरुण कुमार सक्सेना और अपर मुख्य सचिव (वन) मनोज कुमार सिंह को तुरंत दुधवा नेशनल पार्क जाकर जांच रिपोर्ट सौंपने का आदेश दिया। पढ़िए पूरी खबर...
लखनऊ चिड़ियाघर के बाघ 'किशन' की शुक्रवार देर शाम मौत हो गई है। 13 साल तक कान और मुंह के कैंसर से लड़ते हुए 'किशन' ने लखनऊ प्राणि उद्यान चिकित्सालय में आखिरी सांस ली। उसके जाने के बाद लखनऊ चिड़ियाघर में खामोशी है। किशन को 2009 में दुधवा टाइगर रिजर्व की किशनपुर रेंज से रेस्क्यू कर लखनऊ चिड़ियाघर लाया गया था। किशनपुर रेंज से पकड़े जाने के कारण उसका नाम ‘किशन’ रखा गया। पढ़िए पूरी खबर...